**Урок по случай Международния ден на доброволеца**

**Този урок е разработен и предоставен на програма „Научи се да даряваш от Time Heroes - най-голямата платформа за доброволчество в България.**

**Урокът е подходящ за деца от 9 до 12 клас**и

***Да дискутират какво е доброволчество и какво мотивира хората да полагат доброволен труд.***

**Продължителност:** едно занятие от 40 минути

**Цели:**

*Учениците ще:*

* Разберат какво е доброволчество и защо да станем доброволци;
* Дискутират какви доброволчески инициативи може да организираме в училище или населеното си място;
* Научат как да си направим ученически доброволчески клуб.

**Материали:**

* Невъзможният тест/ Въпросник на доброволеца: <https://timeheroes.org/theimpossibletest/#teachers>

**Инструкции:**

1. За откриване на занятието, можете да направите с учениците си “Невъзможният тест”, чрез който да стигнете до извода, че понякога хората могат да успеят само ако работят заедно. Изтеглете предварително двете части на теста и го разпечатайте. Редувайте раздаването на тест А и тест Б, така че двама съседни ученици винаги да имат различни версии на теста. Дайте им около 5 минути да опитат сами. След като разберат, че тестът пред тях е с непълна информация и се досетят да комбинират тестовете, обсъдете какви са изводите от теста. (Пр. “Понякога хората могат да успеят само ако работят заедно.”)
2. Дискусия и предположения -Какви доброволчески инициативи/организации познавате? Възможни отговори могат да бъдат: Червеният кръст, скаутите в САЩ, доброволците, които помагат да се почисти града в инициативи като „Да почистим България за един ден”…
3. Можете ли да изброите няколко доброволчески инициативи във вашия град или в страната, за които се сещате? Учениците дават предложения – дискусия кои от тях са доброволчество и кои – благотворителност и каква е разликата. Благотворителност – събиране и даряване на средства – парични и материални; доброволчество – пряко участие чрез труд и време на доброволеца.
4. Може ли да се сетите за различни доброволчески инициативи? Възможни отговори биха могли да бъдат:

* Помагане на възрастни хора с поддържане на дома им и покупки;
* Четене на приказки на малки деца в местната детска градина или болнично отделение;
* Помощ с готвенето в кухня за бедни хора;
* Грижи за бездомни животни в приют;
* Обучение на хора от общността на компютърни умения;
* Залесяване, грижа за градски градинки;
* Участие в организацията на различни фестивали.

1. Смятате ли, че освен че е полезно за обществото, доброволчеството е полезно и за самия доброволец? Учениците дават предположения с какво би им помогнало доброволчеството и защо самите те биха/не биха станали доброволци. Защо да сме доброволци:

* За да създадем много нови контакти, познанства и ценни приятелства;
* За да натрупаме опит, умения и знания в нови области;
* За да изберем подходяща кариерна пътека за себе си и да подобрим личната си организационна култура;
* Защото е доказано, че работодателите ценят доброволческия опит и дават предимство на хора с такъв, когато избират кого да назначат; същото се отнася и за много чуждестранни университети при приема на студенти.

1. Какви доброволчески инициативи може да организираме в училище или населеното си място? Използвайте Въпросник на доброволеца – умения и мотивация по-долу, за да съберете идеи от учениците в какви инициативи биха се включили и по какъв начин. В края на часа може да се групират според интересите си и да обсъдят създаването на доброволчески клуб/мисия.
2. Как да си направим ученически доброволчески клуб? Можете да прожектирате и разгледате заедно с класа платформата за доброволчество timeheroes.org и да ги насърчите да създадат доброволчески клуб в училище, като пишат съобщение на фейсбук страницата на TimeHeroes.

**Приложение**

**Допълнителни материали и инструкции към урока**

1. Какво е доброволчеството? Как да го различим от благотворителността?

На 5 декември отбелязваме Международния ден на доброволчеството – по инициатива на ООН това се случва от 1985г., тоест от 31г. насам. Този ден е повод да отдадем заслуженото признание на всички хора, които служат като доброволци за различни каузи по света и сами да се включим в такива.

Доброволците даряват своите умения, време и труд, за да подкрепят кауза, в която вярват, инициатива, която е в обществена полза. Така те могат да променят към по-добро всекидневието на другите, които имат нужда от помощ и да направят своя квартал, град, училище и света около себе си по-хубаво и приятно за живеене място. Няма значение на колко години си, винаги може да станеш доброволец – няма твърде ранен или твърде късен момент.

Има разлика между доброволчество и благотоворителност. Когато човек е благодетел или помага за благотворителна мисия, то той дарява или помага да се наберат средства, които след това се даряват на някого или на някоя кауза. По-често при благотворителността дарителят и този, който получава дарението, не се познават, нито се срещат на живо или прекарват време заедно. Доброволецът е човек, който помага с уменията и времето си и това обикновено означава, че общува директно с хората и каузата, на които е решил да помогне. Макар различни, и доброволчеството, и благотворителността, са важни и полезни.

Примери за доброволчески организации, които всички познават – Червеният кръст, скаутите в САЩ, доброволците, които помагат да се почисти града в инициативи като „Да почистим България за един ден”. Но доброволчеството може да бъде много по-разнообразно – то може да обхване всяка една сфера от живота – училището, спорта, обществените дейности, изкуството и музиката, да помогне на природата и да подкрепи отделни хора или по-големи групи, които имат нужда от това. Може ли да се сетите за различни доброволчески инициативи?

Насърчаваме учениците да помислят за няколко доброволчески мисии в различни категории – работа с връстници, работа с възрастни хора, околна среда, подобряване на училищната среда - да ги запишат на лепящи листчета и да ги залепят на дъската в конкретната категория. В края обсъждаме и допълваме идеите за мисии и кои биха били най-подходящи за нашето училище/общност.

Идеи:

• Помагане на възрастни хора с поддържане на дома им и покупки;

• Четене на приказки на малки деца в местната детска градина или болнично отделение;

• Помощ с готвенето в кухня за бедни;

• Грижи за животните в приют за бездомни животни;

• Обучение на хора от общността на компютърни умения;

• Участие в организацията на различни фестивали.

Чудесното при доброволчеството е, че сами може да изберем най-подходящата инициатива, която пасва на нашите умения и желания и в същото време подпомага най-добре хората в нашето населено място.

2. Защо да станем доброволци?

(Учениците дават предположения с какво би им помогнало доброволчеството и защо самите те биха/не биха станали доброволци.)

• За да създадем много нови контакти, познанства и ценни приятелства;

• За да натрупаме опит, умения и знания в нови области;

• За да изберем подходяща кариерна пътека за себе си и да подобрим личната си организационна култура;

• Защото е доказано, че работодателите ценят доброволческия опит и дават предимство на хора с такъв, когато избират кого да назначат; същото се отнася и за много чуждестранни университети при приема на студенти.

3. Какви доброволчески инициативи може да организираме в училище или населеното си място? Как да си направим ученически доброволчески клуб?

Използвайте въпросника по-долу, за да съберете идеи от учениците в какви инициативи биха се включили и по какъв начин. В края на часа може да се групират според интересите си и да обсъдят създаването на доброволчески клуб/мисия.

Възможностите за доброволчески инициативи са наистина най-разнообразни. Освен на хора, може да помогнем и на природата като:

• създадем цветна градинка за пчели;

• направим хранилки за птиците през зимата и ги пълним редовно;

• убедим повече хора да използват прибори и бутилки за многократна употреба вместо пластмасови.

За повече идеи за инициативи може да разгледате най-голямата платформа за доброволчество в България TimeHeroes.org и да се включите в TimeHeroes мрежата от ученически клубове.

За да си направите доброволчески клуб в училище не се иска нищо повече от ентусиазъм и група доброволци, които са готови да правят геройства. За организацията на клуба може да ви помогне Наръчникът, съставен от TimeHeroes.

Можете и да се включите в мрежата от доброволчески клубове и да получавате съвети, идеи за подходящи инициативи, сертификати и др. от екипа на TimeHeroes. Освен това всеки клуб получава специален пакет с подкрепящи материали, включително специални карти с близо 20 разписани идеи за собствени инициативи, значки, стикери и отпечатания наръчник. За повече информация просто пишете съобщение на TimeHeroes във фейсбук или мейл на Пламена Николова, [plamena@timeheroes.org](mailto:plamena@timeheroes.org).

**Въпросник на доброволеца – умения и мотивация**

1. Какви са твоите специални умения? Какво може да предложиш?
2. В какъв тип инициативи би искал да се включиш?
3. Колко време може да отделиш за доброволчески инициативи?
4. Какво не обичаш да правиш и защо?
5. В какво другите хора смятат, че си добър?
6. Какво обичаш да правиш в свободното си време и защо?
7. Как би искал да се чувстваш в края на една доброволческа мисия?

**Може да подредите уменията в таблица и да помислите какви мисии биха били подходящи за всеки ученик и каква роля може да има в дадената инициатива:**

|  |  |
| --- | --- |
| Обича да играе футбол | *Да организира и вземе участие във футболен мач с деца в неравностойно положение/ лишени от родителска грижа/ деца с увреждания.* |
| Много социален, обича да общува с хора | *Да разпространи информация за мисията, да привлече медиите.* |
| Добре организиран | *Да помага за гладкото протичане и организация на мисията и участниците в нея.* |
| Прекарва много време във фейсбук, скайп или интернет изобщо | *Да организира обучение на възрастни хора за работа с компютър и интернет, така че да могат да общуват с приятели и роднини, които са далече* |
| *Интересува се от прически, грим, мода и е добър/добра в това* | *Да посети местния дом за стари хора и да им направи прическа преди празниците; да им направи фотосесия и да ги накара да се чувстват специални* |
| *…* | *…* |